钦定古今图书集成/明伦汇编/氏族典/第018卷 > 《万姓统谱自序》凌迪知
## 钦定古今图书集成/明伦汇编/氏族典/第018卷 > 《万姓统谱自序》凌迪知

余读《眉山苏氏族谱引》，感而辑《姓谱》云。引之言曰：“凡
人情见乎亲，亲见乎服，至无服而遂涂人焉，其初兄
弟也，一人分焉者也。”又曰：一人分而至涂人势，吾无
如之何也。先其势而图之，使无忽忘焉可也。夫即其
言而绎之，将以联苏氏一家之心也。然握其机以联
之者，庸他术乎？仅惟《族谱》之一书，故苏氏自谓：观吾
“《谱》者，油然而生孝弟之心焉。”夫天下，家积也，谱可联
家矣，则联天下为一家者，盍以天下之姓谱之？夫自
开辟来，遐哉邈乎，生齿繁育，总总林林，受姓而载简
册者，不啻百焉千焉，而殆万也。夫岂生于空桑乎？又
岂各为门户乎？上古虚静恬淡，寂寞无为，民熙熙相
忘于世，如鱼相忘于江湖，岂岐人己而二之？逮德下
衰，淳散朴离，日以鸱鸢蜗角所争者而奔走焉。至分
胡越于一膜之外，愬其所自，岂不以面目本来判焉，
若风马牛不相及乎？而岂知万干一本，万泒一源也。
考之《世谱》，曰：“五帝三王无非出于黄帝之后。黄帝二
十五子而得姓者十四。德同者姓同，德异者姓异。”则
知凡有生者，皆一人之身所分也。分而以嗣以续，愈
远愈繁，由一人而百姓、而千姓而万姓，虽棼焉杂焉，
散漫而不可统括，实一本一源之枝泒耳。而相倾相
轧、胥虐胥戕，施之胡越，且不可矧于一膜之外耶？知
此，则联天下为一家反掌耳。故观吾之“姓谱”者，孝弟
之心或亦可以油然而生矣。此余辑《谱》意也。噫！天地
大父母也。凡物皆受于天地而始为象焉，则凡物且
皆吾与，必咸若之，而后可以周流贯彻，况同此形性
者耶？而况同此受姓者耶？古之君子，有不敢自附于
远祖之显者，昧也；有必欲自附而涕泣者，隘也；其于
大本大源何如？谱成次一百五十卷，条列载之凡例，
兹不复赘，识者慎毋曰：“有是哉，子之迂而”哂也。